ACG โชว์ยอดจอง “ฮอนด้าซิตี้ เจน 5” กว่า 1.6 หมื่นคัน หนุนผลงานไตรมาส 1 โต
ACG โชว์ยอดจอง “ฮอนด้าซิตี้ เจน 5” กว่า 1.6 หมื่นคัน ยอดขายรวม 2 เดือนแรกปีนี้เพิ่ม 11.5% สวนทางภาพรวมตลาดรถยนต์ติดลบ 12.8% คาดดันผลงานไตรมาส 1 โต
ACG โชว์ยอดจอง “ฮอนด้าซิตี้ เจน 5” กว่า 1.6 หมื่นคัน ยอดขายรวม 2 เดือนแรกปีนี้เพิ่ม 11.5% สวนทางภาพรวมตลาดรถยนต์ติดลบ 12.8% คาดดันผลงานไตรมาส 1 โต
7 เม.ย. 2563

นายภานุมาศ รังคกูลนุวัฒน์ ประธานเจ้าหน้าที่บริหาร บริษัท ออโตคอร์ป โฮลดิ้ง จำกัด (มหาชน) หรือ ACG เปิดเผยว่า การที่บริษัท ฮอนด้า ออโตโมบิล (ประเทศไทย) จำกัด (ฮอนด้า) ระบุว่าภายหลังจากเปิดตัว ฮอนด้า ซิตี้ เจเนอเรชั่น 5 รถในโครงการอีโค คาร์ เฟส 2 รุ่นแรกของฮอนด้าไปเมื่อเดือน พ.ย.62 ปรากฏว่าได้รับการตอบรับจากผู้บริโภคเป็นอย่างดี โดยมียอดจองระหว่างวันที่ 25 พ.ย.62-15 มี.ค.63 แล้วมากกว่า 1.6 หมื่นคัน ทำให้ยอดขายรวมของฮอนด้าในช่วง 2 เดือนแรกปีนี้เพิ่มขึ้น 2.11 หมื่นคัน หรือเพิ่มขึ้น 11.5% สวนทางภาพรวมตลาดรถยนต์ที่ติดลบ 12.8%
ทั้งนี้ ในฐานะที่ ACG เป็นดีลเลอร์ของฮอนด้าจึงได้รับประโยชน์ในครั้งนี้ โดยยอดขาย 2 เดือนแรกของปีนี้ ยังเติบโตได้ค่อนข้างดี ทำให้บริษัทฯคาดว่า จะสนับสนุนต่อผลการดำเนินงานในไตรมาส 1/63 แม้ภาพรวมเศรษฐกิจจะชะลอตัวจากผลกระทบของโรคระบาดโควิด-19 ซึ่งยังคงเป็นปัจจัยกดดันในทุกภาคอุตสาหกรรม
“ช่วงไตรมาสแรกของปีนี้ บริษัทคาดว่าจะได้รับปัจจัยบวกจากการที่ค่ายรถยนต์ฮอนด้า เปิดตัวรถรุ่นใหม่ โดยเฉพาะรุ่นซิตี้ เจเนอเรชั่น 5 รถในโครงการอีโค คาร์ เฟส 2 รุ่นแรก มีการรองรับมาตรฐานความปลอดภัยระดับ 5 ดาว จากการทดสอบการชนของ อาเซียน เอ็นแคป ซึ่งเป็นการทดสอบเพื่อวัดสมรรถนะด้านความปลอดภัยของยานยนต์รุ่นใหม่ที่วางจำหน่ายในภูมิภาคเอเชียตะวันออกเฉียงใต้ทำให้ผู้บริโภคเชื่อมั่นให้การตอบรับอย่างคึกคัก” นายภานุมาศกล่าว
ทั้งนี้ บริษัทอยู่ระหว่างเตรียมการจัดตั้งบริษัทย่อยแห่งใหม่ บริษัท ออโตคลิก บาย เอซีจี จำกัด (Autoclik By ACG Co.,Ltd.) ศูนย์จำหน่ายอะไหล่รถยนต์ และให้บริการซ่อมแซมและบำรุงรักษารถยนต์ทุกยี่ห้อ (FAST FIT) มีทุนจดทะเบียน 1 ล้านบาท คาดชัดเจนในไตรมาส 3/63 เบื้องต้นมีแผนใช้เงินลงทุนประมาณ 30-40 ล้านบาท โดยจะนำร่องขยายสาขา 5 แห่งแรกในจังหวัดภูเก็ต